Diari Oficial de la Generalitat Valenciana


Sumari del DOGV 3722, del 03-04-2000 (2000/2222)

ORDRE de 20 de març de 2000, de la Conselleria de Benestar Social, per la qual es convoquen vuit beques d'investigació per a llicenciats/es sobre objectius concrets continguts en el Pla d'Igualtat d'oportunitats entre hòmens i dones (1997-2000).
-----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3722

Data del DOGV
:   03-04-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/2222


Data del document
:   20-03-2000

Organisme emissor
:   Conselleria de Benestar Social

Tipus de document
:   Ordre

Descriptors 

:   * ajuda pública
    * assignació per estudis
    * suport econòmic

ORDRE de 20 de març de 2000, de la Conselleria de Benestar Social, per la qual es convoquen vuit beques d'investigació per a llicenciats/es sobre objectius concrets continguts en el Pla d'Igualtat d'oportunitats entre hòmens i dones (1997-2000). [2000/S2222]
  
Exposició de motius
  
La Direcció General de la Dona de la Conselleria de Benestar Social és l'òrgan directiu a què li escau, segons el Decret 127/1999, de 17 de setembre de Govern Valencià, entre altres funcions, les d'elaborar, promoure i executar les mesures per a fer efectiu el principi d'igualtat de l'home i la dona en tots els àmbits de la vida política, econòmica, cultural, social i laboral de la Comunitat Valenciana.
  
Per a desenvolupar aquestes accions i en compliment del Pla d'Actuació del Govern de la Generalitat Valenciana per a la Igualtat d'Oportunitats entre hòmens i dones 1997-2000, aprovat el 27 de maig de 1997, en l'objectiu 4.7 del qual s'estableix que és prioritari incentivar la investigació sobre les relacions de gènere des de les distintes disciplines acadèmiques, resulta oportú convocar una convocatòria pública per a l'adjudicació de vuit beques per a llicenciats/es a fi de fomentar la investigació d'aspectes nous amb criteris de gènere en àrees concretes del citat pla.
  
En virtut de les facultats que em confereixen el Decret 127/1999, de 17 de setembre del Govern Valencià, pel qual s'aprova el Reglament Orgànic i Funcional de la Conselleria de Benestar Social, i l'article 35 de la Llei de la Generalitat Valenciana 5/1983, de 30 de desembre, de Govern Valencià, i segons allò que s'ha establit en el Decret 108/1992, de 6 de juliol, del Govern Valencià, pel qual es regula la concessió de beques,
  
ORDENE
  
Article 1
  
Realitzar una convocatòria pública per a la concessió de vuit beques per a llicenciats i llicenciades a fi de fomentar la investigació sobre objectius concrets continguts en el Pla d'Actuació del Govern Valencià per a la Igualtat d'Oportunitats entre Hòmens i Dones (1997-2000).
  
Article 2
  
Aprovar les bases per què es regeix aquesta convocatòria, incloses com a annex I d'aquesta ordre, el model de sol·licitud per a les esmentades beques que s'adjunta com a annex II així com a les línies d'investigació descrites en l'annex III.
  
Article 3
  
La dotació econòmica de les beques se sufragarà a càrrec de la línia 403/ 000/ 00 del programa 323.10 del pressupost de despeses per a l'exercici 2000 de la Conselleria de Benestar Social, per un import global màxim de 8.400.000 de pessetes (vuit milions quatre-centes mil pessetes).
  
Disposicions finals
  
Primera
  
S'autoritza la directora general de la Dona perquè, en l'àmbit de les seues competències, adopte les mesures necessàries per al desenvolupament i l'aplicació d'aquesta Ordre.
  
Segona
  
Aquesta Ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Aquesta Ordre, que posa fi a la via administrativa, podrà ser recorreguda potestativament en reposició o bé directament es podrà interposar recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant de la consellera de Benestar Social en el termini d'un mes comptador des de l'endemà de la seua publicació.
  
b) El recurs contenciós administratiu, haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua publicació.
  
València, 20 de març de 2000
  
La consellera de Benestar Social,
  
CARMEN MAS RUBIO
  
Annex I
  
Bases
  
Primera. Objecte
  
És objecte d'aquesta convocatòria la concessió de vuit beques per a llicenciats/es amb la finalitat de fomentar la investigació sobre objectius específics continguts en el Pla d'Igualtat d'Oportunitats entre Hòmens i Dones (1997-2000) i que com a tal vénen descrits en les línies d'investigació que consten a l'annex III, d'aquesta ordre.
  
Segona. Beneficiaris/àries
  
Podran ser beneficiaris/àries de les beques objecte d'aquesta convocatòria totes les persones que es troben en possessió del títol de llicenciat/ada universitari/ària.
  
En el cas que els títols universitaris hagen sigut obtinguts fora del territori nacional, bé per ciutadans/es espanyols/es, bé per ciutadans/es estrangers/es, serà requisit imprescindible acreditar l'homologació del títol pel Ministeri d'Educació i Ciència espanyol, d'acord amb allò que s'ha establit en el Reial Decret 86/1987.
  
Tercera. Duració
  
La duració de les beques serà des de la data de l'adjudicació fins al 31 de desembre de 2000.
  
Quarta. Quantia
  
Les beques estaran dotades amb un import total màxim de 1.050.000 pessetes brutes per beca per a l'anualitat del 2000.
  
Sobre aquestes quantitats es practicaran les retencions legals que escaiguen.
  
El pagament de les beques es realitzarà mensualment, amb la presentació prèvia per part de les persones beneficiàries d'un informe de les activitats realitzades, i després de certificat de la directora general de la Dona de l'aprofitament de les activitats.
  
Cinquena. Condicions
  
Les persones que resulten beneficiàries de l'adjudicació de les beques hauran d'estar en situació d'iniciar la investigació objecte de la beca dins del termini que se'ls assenyale.
  
L'activitat d'investigació serà dirigida per un professor/a adscrit/a a les universitats o entitats pública o privades d'investigació amb personalitat jurídica pròpia que no tinguen finalitat de lucre i que estiguen ubicades o tinguen la seua seu social a la Comunitat Valenciana.
  
La Direcció General de la Dona nomenarà, al seu torn, un/a tècnic/a que supervisarà l'activitat investigadora.
  
Sisena. Sol·licituds
  
Les sol·licituds es formalitzaran en el model d'instància que figura en l'annex II i es presentaran en el Registre General de la Direcció General de la Dona situat al carrer Náquera núm. 9 de València, al carrer García Andreu núm. 12 d'Alacant; al carrer de l'Ensenyament núm. 10 de Castelló de la Plana o per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Setena
  
Les instàncies hauran d'anar acompanyades dels següents documents:
  
- Fotocòpia compulsada del document nacional d'identitat.
  
- Certificat acadèmic o fotocòpia compulsada d'aquesta.
  
- Certificat de revalidació/homologació d'estudis cursats en l'estranger pels equivalents espanyols.
  
- Informe del professor/a adscrit/a a les universitats o entitats pública o privades d'investigació amb personalitat jurídica pròpia que no tinguen finalitat de lucre i que estiguen radicades en la Comunitat Valenciana, que vaja a dirigir el projecte, en el qual haurà de constar l'interés i la seua viabilitat.
  
- curriculum vitae, amb expressió de les següents dades junt amb la fotocòpia compulsada dels documents que les acrediten:
  
1. Dades personals, data i lloc de naixement, domicili actual, telèfon de contacte, fax (si en tinguera) i e-mail (si en tinguera) i una foto mida carnet.
  
2. Experiència en temes relacionats amb la dona, especialment en igualtat d'oportunitats entre hòmens i dones.
  
3. Certificat acadèmic.
  
4. Document acreditatiu d'estar cursant o d'haver cursat estudis de tercer cicle.
  
5. Document acreditatiu de l'obtenció del grau de doctor.
  
6. Experiència investigadora: treball i/o publicacions.
  
7. Experiència laboral i/o docent.
  
8. Altres activitats rellevants d'interés científic, tècnic o acadèmic.
  
9. Altres mèrits: coneixements de valencià, coneixements d'algun idioma comunitari, coneixements d'informàtica.
  
- Memòria del projecte d'investigació que es vaja a efectuar, amb una extensió màxima de fins a quatre folis, en el qual es faran constar els següents punts:
  
Títol.
  
Resum del projecte.
  
Antecedents i estat actual del tema.
  
Objectius concrets i interés d'aquests.
  
Metodologia, hipòtesi i pla de treball.
  
Altres consideracions.
  
- Declaració jurada de l'interessat/a de no ser beneficiari de cap altra beca o ajuda finançada amb fons públics per a la mateixa o semblant activitat i d'estar al corrent en les seues obligacions fiscals i amb la Seguretat Social.
  
Vuitena. Termini de presentació de sol·licituds
  
El termini de presentació de les sol·licituds serà de 15 dies hàbils comptadors des de l'endemà de la publicació d'aquesta ordre en el Diari Oficial de la Generalitat Valenciana.
  
Novena. Procés de selecció
  
Per a la selecció dels/es candidats/es es constituirà una Comissió Avaluadora que estarà formada pels següents membres:
  
- La directora general de la Dona o persona en qui delegue.
  
- Un/a funcionari/a de la Direcció General de la Dona.
  
- Un/a professor/a adscrit/a a les universitats que tinguen la seua seu a la Comunitat Valenciana.
  
La Comissió Avaluadora elevarà una proposta de selecció dels candidats i candidates a la consellera de Benestar Social, en el termini màxim de 20 dies hàbils des de la seua constitució.
  
Així mateix, la Comissió Avaluadora designarà una relació de suplents per cada una de les àrees descrites en l'annex III en les quals s'inclouen les línies d'investigació, per si es produïren vacants entre les persones que resulten adjudicatàries de les beques.
  
Deu. Barem
  
Projecte d'investigació: fins un màxim de 20 punts.
  
Entrevista: fins un màxim de 10 punts.
  
Experiència específica en temes relacionats amb la dona, especialment en igualtat d'oportunitats entre hòmens i dones: fins un màxim de 4 punts.
  
Certificat acadèmic: fins un màxim de 2 punts.
  
Estar cursant o haver cursat estudis de tercer cicle: fins un màxim d'1 punt.
  
Tenir el grau de doctor: 1 punt.
  
Experiència investigadora: treballs: fins un màxim de 2 punts, i/o publicacions: fins un màxim de 2 punts.
  
Experiència laboral: fins un màxim de 2 punts, i /o docent: fins un màxim de 2 punts.
  
Altres activitats rellevants d'interés científic, tècnic o acadèmic: fins un màxim de 2 punts.
  
Altres mèrits: coneixements de valencià, coneixements d'algun idioma comunitari, coneixements d'informàtica: fins un màxim de 2 punts.
  
La comissió avaluarà els mèrits de cada sol·licitant que es deduïsquen dels documents aportats. Seran convocats aquells sol·licitants que hagen aconseguit una puntuació mínima de 20 punts per a la realització de l'entrevista i es determinarà la proposta d'adjudicataris a favor dels qui, sumades totes les qualificacions, obtinguen major puntuació, per cada una de les àrees descrites en l'annex III en què s'inclouen les línies d'investigació.
  
Onze. Concessió
  
1.Les beques es concediran per resolució de la consellera de Benestar Social, a la vista de la proposta de la comissió avaluadora, en el termini màxim d'un mes des de la finalització del termini de presentació de les sol·licituds .
  
2. En el supòsit que alguna beca quedara vacant, la seua dotació pressupostària donarà lloc a la concessió d'una altra beca en la mateixa àrea d'investigació i per rigorós ordre de puntuació atenent a la relació de suplents designada per la comissió
  
3. Transcorregut el termini sense que haja dictat una resolució expressa de concessió de qualsevol de les beques, s'entendrà desestimada la sol·licitud formulada.
  
Així mateix, si transcorregut el termini sense que s'haja dictat resolució expressa de concessió de les vuit beques, s'entendran desestimades les sol·licituds formulades i declarada deserta la convocatòria.
  
4.La resolució de concessió o denegació es notificarà als interessats i serà publicada en el Diari Oficial de la Generalitat Valenciana.
  
5. Serà requisit imprescindible per a accedir al gaudi de les beques que els seus beneficiaris i beneficiàries acrediten prèviament al seu cobrament, trobar-se al corrent en les seues obligacions tributàries i de Seguretat Social, d'acord amb allò que s'ha establit en l'Ordre de 30 de maig de 1996 de la Conselleria d'Economia i Hisenda i en l'article 47.7 del Text Refós de la Llei d'Hisenda Pública de la Generalitat Valenciana. La no acreditació de tals circumstàncies, dins del termini que s'assenyale a l'efecte, impossibilitarà l'accés al gaudi de la beca i decaurà qualsevol dret que poguera tenir la persona que l'haja sol·licitat.
  
Dotze
  
La condició de becari o becària no genera cap relació laboral o administrativa amb la Generalitat Valenciana.
  
El gaudi de les beques és incompatible amb qualsevol altre tipus de beca o ajuda finançada amb fons públics per a la mateixa o semblant activitat.
  
Tretze. Obligacions
  
Seran obligacions dels becaris/es :
  
1. Començar el benefici de les beques dins del termini que se'ls assenyale.
  
2. Realitzar una memòria intermèdia sobre l'estat de la investigació transcorreguts tres mesos des de l'inici del benefici de la beca.
  
3. Presentar un estudi sobre el treball d'investigació realitzat en finalitzar el període de gaudi de la beca, i més concretament abans del 15 de desembre de 2000.
  
4. Informar al tècnic/a designat/a per la Direcció General de la Dona de l'estat de la investigació en qualsevol moment que aquest ho sol·licite.
  
5. Declaració escrita dels becaris/es en què expressament manifesten que cedeixen a la Direcció General de la Dona, les conclusions i/o resultats dels projectes d'investigació realitzats, per temps il·limitat, i en qualsevol àmbit territorial, per a l'exercici dels drets de reproducció, distribució, comunicació pública i modificació, sobre les conclusions i/o resultats dels projectes d'investigació realitzats.
  
Catorze
  
La Conselleria de Benestar Social, a través de la Direcció General de la Dona, detentarà per temps il·limitat i en qualsevol àmbit territorial, les conclusions i/o els resultats dels projectes d'investigació realitzats, podent exercitar, aquesta, els drets de distribució, comunicació i reproducció.
  
Quinze. Incidències
  
Les incidències que sorgisquen durant el període de gaudi de les beques seran resoltes, amb denúncia prèvia, bé de les persones beneficiàries de les beques o bé del tècnic/a de la Direcció General de la Dona que supervise l'activitat investigadora, en expedient contradictori, per la consellera de Benestar Social i podrà revocar aquelles en el cas d'incompliment de les condicions, termes o modes assenyalats en les bases de la convocatòria per part dels becaris /es.
  
Setze
  
Finalitzat el període de gaudi de la beca i amb l'informe previ d'assistència, aprofitament i aptitud per part del becari/a, s'estendrà un certificat acreditatiu de l'aprofitament d'activitats per part de la Direcció General de la Dona.
  
Annex III
  
Línies d'investigació
  
Legislació
  
Estudi sociojurídic del delicte d'assetjament sexual, amb especial incidència de les circumstàncies socials i laborals que condicionen l'eficàcia del procediment i l'execució de la sentència.
  
Estudi sociojurídic de la discriminació per raó de sexe en la negociació col·lectiva.
  
Estudi de la normativa estatal i autonòmica que incidisca sobre la igualtat d'oportunitats entre hòmens i dones.
  
Estudi dels procediments judicials instruïts des de 1996 fins a 1999 per maltractaments en l'àmbit domèstic a la Comunitat Valenciana
  
Publicitat
  
Estudi del llenguatge publicitari en la televisió, en relació amb la imatge de la dona, els mites, els estereotips sexuals, la seua evolució i adaptació a la realitat social actual.
  
Elaboració d'una Guia de Bones Pràctiques per a anunciants i publicistes dels mitjans de comunicació.
  
Ocupació
  
Estudiar l'entorn socioeconòmic de les comarques que componen el mapa de la Comunitat Valenciana en relació amb la situació laboral de la dona i els nous jaciments i oportunitats d'ocupació per a les dones en aquest entorn.
  
Estudi sobre el compliment del principi d'igualtat retributiva entre els hòmens i dones de la Comunitat Valenciana, atenent-hi als distints sectors i categories professionals. Elaboració de propostes d'acció positiva.
  
Estudiar i codificar els processos de professionalització de les dones rurals, analitzar els itineraris personals i les oportunitats professionals d'aquestes.
  
Salut
  
Estudi sobre els principals riscos existents en relació amb la salut laboral de la dona, tenint-hi en compte les variables relatives al lloc de treball i al sector professional.
  
Elaboració d'una guia de salut laboral en la qual es revisen els diferents factors que incideixen en el benestar de les dones i introducció de recomanacions dirigides empreses i treballadores per a la prevenció de riscos laborals relacionats amb la salut i el gènere.
  
Urbanisme
  
Estudi de l'organització de les ciutats, adequant l'espai en la ciutat al temps i a la demanda de les dones.